《促促歌》
元代·刘崧

弹刀作歌声促促，深林雀子黄鹯肉。红船打泊大江心，口唱山前团阵曲。

短襦尽著妇人衣，彯缨如血凌风飞。自矜主将重骁勇，扶醉当筵骑马归。

水营小军旧推奖，昨日新升万夫长。掠地还牵农父牛，杀人更请官中赏。

帐前歌舞日纷纷，坐看隔江羊犬群。传说山前多警报，无人说着大将军。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。